Salvatore Leone

Mae **Salvatore Leone** yn gymeriad yn gyfres gemau fideo *Grand Theft Auto*. Mae'n ymddangos fel cymeriad cefnogol yn *Grand Theft Auto: San Andreas* (wedi ei osod ym 1992); prif gymeriad yn *Grand Theft Auto: Liberty City Stories* (wedi ei osod ym 1998) a phrif gymeriad yn *Grand Theft Auto III* (wedi ei osod yn 2001). Ef yw *Don* neu benaeth y syndicâd maffia *Teulu Leone*. Mae'r actor Frank Vincent yn lleisio'r cymeriad.

## Cefndir
Cafodd Salvatore ei eni yn Palermo, Sisili ym 1935. Bu ganddo brawd, sydd wedi marw, ac roedd yn agos i gefnder a gafodd ei ladd gan aelod o syndicâd maffia arall, y Teulu Sindacco. Symudodd i *Liberty City* gyda'i wraig gyntaf. Bu i salvatore a'i wraig gyntaf un fab, Joey. Roedd yn byw mewn plasdy crand, yn ardal St Marks o Portland.

## Personoliaeth 
Roedd Salvatore Leone yn bennaeth mob didostyr iawn ac yn un gyflym i wylltio. Nid oedd ganddo lawer o oddefgarwch tuag at gystadleuwyr. Roedd yn gwneud defnydd rheolaidd o ddihirod cyflogedig i niweidio gangiau cystadleuol. Nid oedd ei berthynas â'i fab, Joey, yn wych. Roedd yn credu bod Joey yn poeni mwy am ei geir a'i modurdy na dilyn yn nhraed ei dad a dod yn ben ar y teulu. Roedd Salvatore yn meddwl fwy am Toni Cipriani, aelod brwd o'i gang ac yn ymddiried mwy yno ef nac yn ei fab. Mae'n bosib bod ei baranoia wedi cychwyn ar ôl i *Carl "CJ" Johnson,* un yr oedd wedi ymddiried ynddo, ei fradychu a'i dwyllo allan o $5,000,000. Roedd ei baranoia mor ddrwg fel ei fod hyd yn oed wedi tynnu gwn ar Toni, ei was mwyaf ffyddlon.

## Salvatore GTA: San Andreas
Ym 1992 (y flwyddyn mae San Andreas wedi ei osod ynddo) aeth *Johnny Sindacco*, aelod o Syndicâd Maffia y Sindacco i weld Salvatore gydag awgrym o gyd weithio rhwng tri theulu maffia Liberty City (Leone, Sindacco a Forelli), mewn ymgais i greu heddwch rhwng y tri theulu. Ei awgrym oedd byddai'r tri yn cyfrannu $5 miliwn yr un i brynu Palas Caligula, casino a gwesty yn *Las Venturas*. Yn wreiddiol roedd Salvatore yn anfodlon bod yn rhan o'r cynllun, cyn iddo feddwl am blan i gael y fenter o dan ei reolaeth ef ac ar fin dod allan o driniaeth caethiwed i gyffuriau o syndicâd wrthwynebus i'r Teulu Leone, ar gais Salvatore. Gorchymyd iddo mynd yn alltud o Liberty City dros dro. Ym 1998, y flwyddyn y mae gêm Liberty City Stories wedi ei osod ynddi, mae Salvatore yn croesawu Toni yn ôl i'r ddinas. Wedi dychwelyd mae Toni yn canfod bod aelodau eraill y gang wedi dringo'r i safleoedd o bwys yn ei absenoldeb tra ei fod o yn dal i gael ei ystyried fel un o'r troed filwyr sydd dal ar waelod y domen. Mae Salvatore yn disgwyl i Toni gweithio fel gwas i Vincenzo Cilli, un o'r dynion sydd wedi dringo'r ystôl yn ei absenoldeb. Dydy o ddim yn hapus efo'r sefyllfa ac mae anghydfod yn codi rhwng Toni a'i bos newydd. Mae Toni yn gorfod gwneud tasgau i Vincenzo, sydd yn ei drin o fel baw. Mae o hefyd yn gwneud gwaith uniongyrchol i Salvatore sy'n codi eiddigedd Vincenzo. Un o'r swyddi israddol mae Vincenzo yn rhoi i Toni yw mynd i gasglu ei gar. Wrth fynd i mewn i'r car mae'n canfod bod yr heddlu yn ei wylio gan fod Vincenzo wedi dweud bod wrthynt fod Toni wedi ei ddwyn. Mae Toni yn ffoi rhag yr heddlu ac yn distrywio'r car mewn dial. Mae Vincenzo yn denu Toni i ymweld â llong nwyddau yn yr harbwr, lle mae o'n bwriadu ei ladd; ond mae Toni yn ei drechu a Vincenzo sydd yn marw yn y pendraw. Wedi lladd Vincenzo mae Toni yn dechrau gwneud gwaith mwy pwysig ar gyfer ei Don.

Mae Salvatore yn dechrau gweithio efo Joseph Daniel "JD" O'Toole, rheolwr Paulie's Revue Bar. Mae'r Bar yn glwb dawns arffed sydd yn eiddo i Deulu Sindacco. Trwy fradychu ei gang ei hun mae "JD" yn rhoi gwybodaeth werthfawr i Salvatore ar sut i leihau grym Teulu Sindacco yn y ddinas. Mae hyn yn cynnwys rhoi gwybod i Toni sut i ddistrywio casino Sindacco efo bomiau. Er gwaethaf ei gymorth i wanhau gwrthwynebwyr Salvatore, mae Salvatore yn penderfynu nad oes modd i ymddiried mewn dyn sy'n fodlon bradychu’r gang y maen aelod ohoni. Mae'n gorchymyn Toni i ladd "JD" wedi i'w gyfnod o ddefnyddioldeb dod i ben.

O herwydd ei lwyddiant i wanhau'r Teulu Sindacco, mae'r Teulu yn herwgipio Salvatore gyda'r bwriad o'i ladd. Mae Toni yn ei achub. Mae Teulu Sindacco yng nghyd weithio gyda gangiau’r Diablos a'r Triad i ymosod ar Salvatore. Mae Salvatore yn penderfynu ffoi i ynys Staunton.

Mae Salvatore o'r farn bod llawer o broblemau yn deillio o'r ffaith bod Roger C Hole, maer y ddinas ym mhoced ei wrthwynebwyr. Mae'n gorchymyn Toni i lofruddio'r maer. Yn yr isetholiad olynol mae o'n ymgyrchu ar ran y biliwnydd Donald Love. O ganfod bod Love ym mhoced teulu Leone mae'r etholwyr yn troi yn ei erbyn ac yn ethol ei wrthwynebydd Miles O'Donovan, dyn sydd ym mhoced Teulu Forelli. Mae'r maer newydd yn sicrhau bod yr heddlu yn arestio Salvatore Leone. Wrth gael ei hebrwng o swyddfa'r heddlu i'r carchar mae Toni yn ei helpu i dorri'n rhydd. Mae Toni a Salvatore yn mynd i weld y maer i geisio gwneud dêl efo i sicrhau gollwng y cyhuddiadau yn ei erbyn. O gyrraedd neuadd y ddinas maent yn canfod bod Massimo Torini, aelod blaenllaw o Mafia Sisili sydd ddim am weld dêl yn cael ei wneud wedi herwgipio'r maer. Mae Toni a Salvatore yn erlid Massimo, yn ei ladd ac yn achub y maer. Bellach mae lle Salvatore fel prif mobster Liberty City wedi sicrhau.
## Salvatore  Grand Theft Auto III 
Erbyn 2001 (cyfnod GTA III), mae Teulu Leoneo yn ei chael hi'n anodd cynnal eu rheolaeth ar Portland oherwydd pwysau cynyddol gan gangiau'r Triads, y Diablos ac, yn bennaf, Cartel y Colombiaid, a sefydlodd ffatri cyffuriau cyfrinachol ar long cludo yn Harbwr Portland. Er gwaethaf y problemau, mae Salvatore yn parhau i redeg ei syndicâd o'i blasty. Mae'n cael ei gyflwyno i Claude, troseddwr a lwyddodd i ddianc o afael yr heddlu wedi i'r Cartel ymosod ar y fan oedd yn ei drosglwyddo i'r carchar. Mae Claude yn cwrdd â Maria Latore, gwraig Salvatore ac yn ei hebrwng i brynu cyffuriau ac i'w hachub hi rhag cyrch yr heddlu ar barti anghyfreithiol. Mae Claude hefyd yn gweithio i Toni Cipriani, sydd bellach yn rhaglaw Salvatore yn syndicâd Leone a Joe, mab Salvatore. Wedi cael geirda gan deulu a chynghreiriaid mae Salvatore yn penderfynu rhoi gwaith i Claude. Mae Salvatore yn cael Claude i ddilyn a lladd Curly Bob, sydd wedi bod yn bradychu'r teulu i'r cartel ac i ddistrywio'r llong sy'n cael ei ddefnyddio fel ffatri cyffuriau'r Cartel. Mae'n ymddangos bo llwyddiannau Claude yn ei dasgau wedi ennill parch Salvatore iddo. Ond mae eu perthynas yn suro.

## Marwolaeth 
Er mwyn gwneud ei gŵr yn eiddigeddus mae Maria yn dweud wrtho ei bod wedi cael perthynas efo Claude ac mae Salvatore yn penderfynu lladd y ddau. Mae Maria yn clywed am y cynllun ac mae hi a Claude yn ffoi gyda chymorth Asuka Kasen, ffrind i Maria. Mae Asuka yn arweinydd ar gang debyg i'r Maffia o Japan, y Yakuza. Cyn bod modd i Claude cyflawni tasgau iddi hi a'i gang mae'n rhaid iddo brofi ei fod wedi torri pob teyrngarwch â Theulu Leone, trwy ladd Salvatore. Mae Claude yn gwneud hynny trwy ei saethu wrth iddo ymadael â'r clwb dawnsio arffed

## Cyfeiriadau
Categori:Cymeriadau Grand Theft Auto